stone pelters on the rally of vasundhra raje are arrested, politics start on this issue जयपुर। राजस्थान की मुख्यमंत्री वसुंधरा राजे की जोधपुर सम्भाग में हो रही राजस्थान गौरव यात्रा के दौरान उनके रथ पर पथराव करने वालों की धरपकड़ शुरू हो गई है। पुलिस ने 55 लोगों के खिलाफ नामजद मामला दर्ज कर गिरफ्तारियां शुरू कर दी है। अब तक 17 लोगों को गिरफ्तार किया जा चुका है, जिनसे पुलिस ने पूछताछ शुरू कर दी है। इसके अलावा अन्य की तलाश में पुलिस जुटी हुई है। इधर, इस मामले में राजनीति भी तेज हो गई है। गिरफ्तारियों के खिलाफ आंदोलन तक की चेतावनी दी जा रही है। वसुंधरा राजे की तीसरे चरण की राजस्थान गौरव यात्रा वर्तमान में जोधपुर सम्भाग में चल रही है। यहां पिपाड़ में राजे की सभा में विरोध-प्रदर्शन हुआ, कुछ लोगों ने काले झंडे दिखाए और इसके बाद राजे के रथ पर पथराव भी किया। सभा और यात्रा में पूरे समय हंगामा मचा रहा। पुलिस व प्रशासन इस तरह की घटनाओं को रोक पाने में विफल रही। घटना को रोकने का प्रयास कर रहे पुलिसकर्मी भी घायल हो गए हैं। वसुंधरा राजे इस घटना से काफी नाराज हुई, जिससे प्रशासन व पुलिस हरकत में आ गई है। घटना के बाद वसुंधरा राजे जोधपुर से जयपुर पहुंच गईं। इधर, पुलिस ने वीडियोग्राफी और फोटो में आए हुड़दंगियों की पीपाड़ में धरपकड़ शुरू कर दी है। पुलिस ने बीती रात ताबड़तोड़ छापेमारी की। सुबह तक 17 जनों को गिरफ्तार कर लिया। एसपी राजन दुष्यंत ने बताया कि 10 आरोपियों को कोर्ट ने न्यायिक अभिरक्षा में भेज दिया है, बाकियों से पूछताछ जारी है। पीपाड़ के अलावा ओसियां से भी कुछ लोगों को हिरासत में लिया गया है। उनसे भी पूछताछ जारी है। पकड़े गए सभी आरोपियों की पूछताछ से मिल रहे तथ्यों के आधार पर अन्य आरोपियों को पकड़ने के लिए तलाश अभी जारी है।